L-NAO qalet li Konrad Mizzi ma laqax id-diversi talbiet għal-laqgħat li sarulu dwar il-kuntratt tal-Vitals. Huma qalu li l-gravità ta' dan in-nuqqas kien evidenti fir-rapport tal-NAO minħabba r-rwol ċentrali li kellu Mizzi f'din il-konċessjoni. In-nuqqas tiegħu li jattendi għad-diversi talbiet li saru mill-NAO kien meqjus bħala falliment serju f'dak li għandu x'jaqsam mal-livell ta' responsabiltà mistenni minn eks-ministru tal-Gvern u f'dak li għandu x'jaqsam mal-istandard ta' governanza tajba li kellu jikkaratterizza proġett materjali u importanti għas-servizzi tas-saħħa nazzjonali daqskemm kien dan. Fi stqarrija l-NAO qal li huwa mħasseb dwar il-proċess ta' negozjar bejn il-Gvern u l-VGH, liema proċess baqa' mistur minħabba n-nuqqas ta' dokumentazzjoni miżmuma u perspettivi konfliġġenti ta' dawk involuti. In-nuqqas ta' viżibilità kattar l-inkwiet tal-NAO fl-isfond tat-tibdil jew żidiet fil-kuntratti li biddlu n-natura tal-konċessjoni, biddlu l-livell ta' riskju miżmum mill-partijiet, jew ħallew impatt fuq elementi operattivi u finanzjarji, kif ukoll fuq il-profitabiltà tal-proġett meta mqabbel ma' dak mitlub fit-talba għal proposti. "Iktar gravi kien in-nuqqas tar-rappreżentanti tal-Gvern milli jitħaddtu ma' partijiet li kellhom interess kritiku fil-proġett" qal l-NAO. Dan wassal biex il-konċessjoni falliet milli tilħaq l-għanijiet tagħha, kemm fit-titjib tal-infrastruttura tas-saħħa u kemm fil-klassifikazzjoni tal-konċessjoni, bin-nefqa kapitali tal-VGH fuq il-proġett reġistrat fuq il-kotba tal-Gvern. Intqal ukoll li l-ebda mill-miri tal-konċessjoni ma ntlaħqet fil-perjodu li fih il-konċessjoni kienet taħt il-kontroll tal-VGH. In-nuqqas ta' ħila tal-VGH li tassigura finanzjament kien il-qofol tal-fallimenti kollha sussegwenti ta' din il-konċessjoni min-naħa tal-Gvern. Il-wegħdiet kollha tal-VGH dwar it-titjib mistenni fl' infrastruttura u s-servizzi ma setgħux jintlaħqu minħabba dan in-nuqqas. L-approvazzjoni tal-Gvern tad-difetti evidenti tal-VGH weriet nuqqas ta' azzjoni min-naħa tal-Gvern. F'dan il-każ, ir-rappreżentanti tal-Gvern, minn wara dahar il-Kabinett, approvaw diversi waivers għall-bżonn li jingħata l-finanzjament, u b'hekk komplew isostnu l-falliment li din il-konċessjoni ġiet tirrappreżenta. Tħassib ieħor tal-NAO huwa dwar il-qafas kuntrattwali li kellu jirregola l-konċessjoni. Kien hemm differenzi kbar bejn dak mistqarr fl-RfP u dak miktub fis-Services Concession Agreement u emendi sussegwenti, li biddlu sostanzjalment il-kontroll tal-Gvern fuq it-tlestija tax-xogħlijet tal-konċessjoni. Il-bidliet li saru b'mod konsistenti kienu biss fl-interess tal-VGH, bil-Gvern imqiegħed f'pożizzjoni fejn kien impossibbli biex iżomm lill-Konċessjonarju responsabbli għal dak li kellu jwettaq. Il-Labour Supply Agreement stipula li l-impjegati tal-Gvern li kienu se jiġu mislufa lill-VGH taħt dan il-ftehim kellhom ikomplu jibbenefikaw mill-istess kundizzjonijiet tax-xogħol bħall-uffiċjali pubbliċi. Madankollu, evidenti għall-NAO fil-verifika tiegħu ta' dan il-ftehim kien in-nuqqas ta' tħejjija min-naħa tal-Gvern għal din il-konċessjoni. L-aktar li deher dan in-nuqqas kien fir-rigward tad-diskrepanza bejn ir-riżorsi allokati lill-VGH mill-Gvern u l-ħlas li kellu jiġi rkuprat. Id-diskrepanza li nħolqot tħallset minn fondi pubbliċi. L-NAO wasal għall-fehma li l-ebda valutazzjoni tas-siti ma saret mill-Gvern qabel it-trasferiment tagħhom permezz tal-Emphyteutical Deed. L-NAO qal li huwa mħasseb dwar in-nuqqas ta' qbil bejn il-perjodu tal-konċessjoni ta' 30 sena u t-titolu potenzjali ta' 99 sena mogħti fuq is-siti u jekk il-Gvern hux se jilħaq l-benefiċċji ekonomiċi previsti permezz ta' użu kontinwu għat-turiżmu mediku. Ir-Rapport sħiħ u l-verżjoni mqassra jistgħu jiġu aċċessati hawn. L-ombudsman għadu qed jistenna l-kuntratti tal-privatizazzjoni tal-isptarijiet Il-ftehim ma' Vitals kien maħsub biex ifalli – PN F'risposta għar-rapport tal-NAO, il-Kap tal-Partit Nazzjonalista, Bernard Grech qal li r-rapport ta’ llum ikompli jikkonferma kif il-ftehim kien maħsub biex ifalli. Grech saħaq li wara l-ammissjonijiet mill-Qorti tal-istess Steward Healthcare u l-konklużjonijiet tal-awditur ġenerali li ddikjara li l-kuntratt sar bi ksur tar-regoli u mingħajr ma jassigura valur għall-flus taċ-ċittadin, "il-Gvern ma jistax jibqa’ għaddej qisu xejn mhu xejn u jibqa’ jalloka l-miljuni fil-baġit li qed nivvutaw għalih illum." "Wara li ħareġ biċ-ċar fir-rapport tal-awditur ġenerali li l-kuntratt tal-Vitals ma jagħtix valur għall-flus, il-Gvern qed jerġa jitfa’ 69 miljun ewro fis-sena fuq kuntratt li l-awditur ġenerali stess qal li sar bi ksur tal-liġi," kompla jgħid Grech. Saħaq kif dan jirrendi l-membri kollha tal-Gvern kompliċi fis-serq u l-illegalità a spejjeż tal-poplu Malti. Qal ukoll li l-Prim Ministru għandu responsabbiltá jassigura li l-flus tal-poplu jintefqu sew u fl-aħjar interess tal-poplu stess. Bernard Grech qal li l-Prim Ministru ma jistax jittieħed bis-serjeta’ jekk fil-vot ta’ llum jivvota ma’ Konrad Mizzi, "il-moħħ wara dan l-iskandlu u li r-rapport tal-NAO għadu kif qalilna li irrifjuta li jiltaqa’ magħhom u rrifjuta wkoll li jgħaddi dokumentazzjoni importanti meħtieġa biex setgħet issir investigazzjoni serja u kif jixraq." "L-allokazzjoni ta’ aktar miljuni lil kuntratt li diġà huwa problema kbira, bla kontroll u bla riżultat liċ-ċittadin huwa att gravi politikament u legalment li aħna obbligati nevitaw għax ma rridux il-poplu jkompli jiġi misruq," żied jgħid. .td_uid_3_61b9b8af005ec_rand.td-a-rec-img{text-align:left}.td_uid_3_61b9b8af005ec_rand.td-a-rec-img img{margin:0 auto 0 0}